A BIZOTTSÁG 479/2006/EK RENDELETE
(2006. március 23.)
a nyomelemek összetevői csoportba tartozó egyes adalékanyagok engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. és 9d. cikkére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik a takarmány-adalékanyagok felhasználásának engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg a takarmány-adalékanyagokra vonatkozóan az 1831/2003/EK rendelet alkalmazásának időpontját megelőzően, a 70/524/EGK irányelvvel összhangban benyújtott engedélykérelmekre.
(3)
Az e rendelet mellékletében felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontja előtt nyújtották be.
(4)
Az ezen engedélykérelmekre vonatkozó, a 70/524/EGK irányelv 4. cikkének (4) bekezdése szerinti első véleményeket az 1831/2003/EK rendelet alkalmazásának időpontja előtt továbbították a Bizottságnak. Ezért e kérelmeket továbbra is a 70/524/EGK irányelv 4. cikkével összhangban kell kezelni.
(5)
A kérelmező a vas, a mangán, a réz és a cink szintetikus glicinnel képzett kelátvegyületének engedélyezését kérte. A kelátvegyület alkalmazása megoldhat a felszívódással kapcsolatos olyan problémákat, amelyek a más formában való felhasználás során merülnek fel. A szójafehérjéből származó aminosavakat tartalmazó hasonló termék már engedélyezett. Azonban ezen engedélykérelemben a nyomelemek szintetikus glicinnel állnak kelátkötésben, és ezért egyedi engedélyre van szükség.
(6)
A kérelmező iratokat nyújtott be a vas, a mangán, a réz és a cink szintetikus glicinnel képzett kelátvegyülete takarmányanyagokban való felhasználásának alátámasztására.
(7)
A Bizottság felkérte az Európai Élelmiszer-biztonsági Hatóságot (a Hatóság), hogy értékelje az engedélykérelem alátámasztására benyújtott vonatkozó adatokat. A kérelmet követően a Hatóság 2005. november 29-én véleményt fogadott el a vas, a mangán, a réz és a cink szintetikus glicinnel képzett kelátvegyülete takarmányanyagokban való felhasználásáról.
(8)
A Hatóság véleménye az mutatja, hogy a 70/524/EGK irányelv 3a. cikkében előírt feltételek teljesültek. Ennek megfelelően a vas, a mangán, a réz és a cink szintetikus glicinnel képzett kelátvegyületének felhasználását engedélyezni kell.
(9)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A „nyomelemek összetevői” csoportba tartozó, a mellékletben meghatározott készítmények takarmány-adalékanyagként való felhasználását határozatlan időre engedélyezik az adott mellékletben megállapított feltételek alapján.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. március 23-án.